ODLUKA

O IZRADI STRATEŠKE PROCENE UTICAJA PROSTORNOG PLANA REPUBLIKE SRBIJE NA ŽIVOTNU SREDINU

("Sl. glasnik RS", br. 94/2009)

1. Pristupa se izradi Strateške procene uticaja Prostornog plana Republike Srbije na životnu sredinu (u daljem tekstu: Strateška procena).

2. Razlozi za izradu Strateške procene definisani su na osnovu teritorijalnog obuhvata i mogućih uticaja Prostornog plana Republike Srbije (u daljem tekstu: Prostorni plan) na životnu sredinu, na sledeći način:

- značaj Prostornog plana za zaštitu životne sredine i održivi razvoj proizilazi iz potrebe da se zaštiti životna sredina, poboljša kvalitet života i obezbedi održivi razvoj u Republici Srbiji;

- potrebe da se u planiranju prostornog razvoja Republike Srbije sagledaju strateška pitanja zaštite životne sredine i obezbedi njihovo rešavanje na odgovarajući način;

- činjenice da Prostorni plan predstavlja okvir za pripremu i realizaciju prostornih planova, razvojnih projekata, programa i investicionih odluka.

3. Strateška procena će se raditi istovremeno sa izradom Prostornog plana, za teritoriju Republike Srbije.

4. Izrada Strateške procene biće zasnovana na studijsko-analitičkoj dokumentaciji iz oblasti prostornog planiranja, zaštite životne sredine i drugoj relevantnoj dokumentaciji.

5. Strateškom procenom biće razmatrana pitanja zaštite vazduha, zaštite voda, zaštite zemljišta, zaštita živog sveta, prirode i prirodnih dobara, klimatske promene, prekogranični uticaji na životnu sredinu i zaštita zdravlja.

Strateškom procenom neće biti razmatrana pitanja zaštite kulturnih dobara i stvorenih vrednosti, jer se ova pitanja obrađuju kao posebne teme u okviru Prostornog plana Republike Srbije.

6. Izveštaj o strateškoj proceni kao dokument kojim se prikazuje postupak izrade Strateške procene, rezultati do kojih se došlo i način integrisanja u postupak pripreme Prostornog plana Republike Srbije, sadrži:

- Polazne osnove Strateške procene: obuhvat, predmet i ciljevi Prostornog plana, odnos Prostornog plana prema relevantnim planskim i drugim dokumentima;

- Opšte i posebne ciljeve Strateške procene i indikatore;

- Procenu mogućih uticaja na životnu sredinu: prikaz stanja životne sredine na području Prostornog plana; varijante razvoja planskog područja, uključujući scenario nultog razvoja i varijante razvoja i zaštite planskog područja povoljne sa aspekta zaštite životne sredine; procenu uticaja varijantih rešenja na životnu sredinu, opis mera za sprečavanje i ograničavanje negativnih i uvećanje pozitivnih uticaja na životnu sredinu, poređenje varijantnih rešenja i prikaz razloga za izbor najpovoljnijeg; procenu uticaja planskih rešenja na životnu sredinu, opis mera za sprečavanje i ograničavanje negativnih i uvećanje pozitivnih uticaja na životnu sredinu; način na koji su pri proceni uzeti u obzir elementi životne sredine i karakteristike uticaja;

- Smernice za izradu strateških procena na nižim hijerarhijskim nivoima;

- Program praćenja stanja životne sredine u toku sprovođenja Prostornog plana;

- Prikaz korišćene metodologije;

- Prikaz načina odlučivanja, opis razloga odlučujućih za izbor Prostornog plana sa aspekta razmatranih varijantnih rešenja i prikaz načina na koji su pitanja životne sredine uključena u Prostorni plan;

- Učešće zainteresovanih strana u postupku izrade i razmatranja Izveštaja o strateškoj proceni;

- Izvod iz Strateške procene (zaključak - netehnički rezime).

7. Nosilac izrade Strateške procene je Republička agencija za prostorno planiranje.

8. Ministarstva, posebne organizacije, javna preduzeća i ustanove nadležne za poslove poljoprivrede, šumarstva, vodoprivrede, saobraćaja i telekomunikacija, industrije, rudarstva, energetike, zaštite životne sredine, zaštite spomenika kulture, zaštite prirode, turizma i drugi zainteresovani organi i organizacije, dostaviće u roku od trideset dana od dana stupanja na snagu ove odluke sve raspoložive podatke, uslove i dokumentaciju od značaja za izradu Strateške procene iz delokruga svog rada nosiocu izrade Strateške procene.

9. Rok za izradu Strateške procene je šest meseci od dana stupanja na snagu Odluke o izradi Prostornog plana.

Stručni tim za izradu Strateške procene biće sastavljen od stručnjaka odgovarajućeg profila.

Strateška procena će se vršiti u skladu sa evropskim i međunarodnim principima teorije i dobre prakse u izradi strateške procene uticaja na životnu sredinu za istu vrstu planskih dokumenata.

10. Sredstva za izradu Strateške procene obezbeđuju se u budžetu Republike Srbije, preko Republičke agencije za prostorno planiranje.

11. Učešće javnosti u razmatranju Izveštaja o strateškoj proceni obezbeđuje se u okviru javnog uvida o Prostornom planu. Javni uvid traje 30 dana, a u toku trajanja javnog uvida održaće se javne prezentacije u Beogradu, Novom Sadu, Nišu, Kragujevcu i Užicu.

12. Odluka o izradi strateške procene je sastavni deo Odluke o izradi Prostornog plana Republike Srbije.

13. Ovu odluku objaviti u "Službenom glasniku Republike Srbije".